VIDEO: मुर्गे को लेकर भिड़ गए एमपी और छत्तीसगढ़ - Big News
मध्य प्रदेश और छत्तीसगढ़ के बीच एक मुर्गे की विशेष प्रजाति को लेकर झगड़ा चल रहा है. कड़कनाथ नामक मुर्गे की प्रजाति पर दोनों राज्य अपना दावा जता रहे हैं. दोनों ही राज्य दावा कर रहे हैं कि कड़कनाथ मुर्गे पर पहला हक़ उनका है.
जानकारी के मुताबिक काले रंग के इस महंगे मुर्गे का स्वाद ऐसा है कि कड़कनाथ चिकन खाने वालों की पहली पसंद बनता जा रहा है. यही वजह है कि एमपी का झाबुआ और छत्तीसगढ़ के दंतेवाड़ा जिले इस पर अपना दावा ठोंक रहे हैं.
वैसे इस बात का फैसला जीआई टैग प्रदान करने वाली चेन्नई की संस्थान को करना है. उसके बाद भी दोनों राज्य मामले को लेकर आमने-सामने हैं.
दरअसल कड़कनाथ मुर्गे का कारोबार करने वालों की खूब कमाई हो रही है और यही वजह है कि इसके जीआई टैग पर दंतेवाड़ा दावा कर रहा है.
वहीं दंतेवाड़ा के दावे पर झाबुआ के अधिकारी ऐतराज जता रहे हैं. वैसे दोनों पक्षों की ओर से दावा किया जा रहा है कि कड़कनाथ के चूजे हमारे यहां से लाए गए थे. इसलिए जीआई टैग पर भी दोनों जिले अपना दावा जता रहे हैं.
दरअसल जीआई यानी जियोग्राफिकल इंडिकेशन टैग किसी स्थान विशेष से संबद्ध है जो उस उत्पाद का मूल है और उस टैग की वजह से उत्पादकों की अलग पहचान बनती है.